অসুস্থ শিশু কোলে নিয়ে স্বাস্থ্য কেন্দ্র থেকে আসা গৃহিনী শাহিদা বেগম বললেন, আমাগো পোলা মাইয়ার অসুখ অইলে যে কী কষ্ট! ওপার লইয়া যাইতে অয় ডাক্তারের ধারে। সরকারি বে-সরকারি সাহায্য সহযোগিতা থেকেও বঞ্চিত বলে জানিয়েছে ওরা। হত দরিদ্র হলেও ধর্মভীরু ওই মানুষগুলো। ওরা সবাই মুসলমান। কেওরা গাছের ডাল আর পুরাতন ভাঙ্গাচুরা নৌকার তক্তায় পাটাতন ও বেরা দিয়ে ছোট্ট একটি মসজিদ তৈরী করেছে। জন দশেক মানুষ নামাজ পড়তে পারে। অজু করতে হয় সাগরের লোনা পানিতে। প্রায় ২০ বছর আগে একটা টিউবয়েল কে বা কারা দিয়েছিল, তা তাদের মনে নেই। বর্তমানে তাও নষ্ট হয়ে পড়ে আছে বলে জানিয়েছেন ওরা।